《西园醉归》
宋代·张伯玉

向晚西园饮乍阑，山公酩酊上轻鞍。
东方千骑随车出，南国佳人夹路看。
纵目渐迷山色远，回头犹忆水声寒。
归来未放宾游散，更赋新题刻烛观。

作者简介：建州建安人，字公达。第进士。尝为苏州郡从事。仁宗嘉祐中为御史，出知太平府，后为司封郎中。工诗善饮，时号张百杯，又曰张百篇。有《蓬莱集》。